Joni
Chapter 20
Ena i matai ni siga ni macawa, sa lako mai ki na i bulubulu vakamataka lailai o Meri Makitalena, ka sa raica na i sogo vatu ni bulubulu sa vakaqiqici tani tu.
2 Sa cici sara mai vei Saimoni Pita kei iratou tale na vo ni tisaipeli sa dau lomana vakalevu o Jisu ka tukuna vei iratou, "Era sa kauta na yago ni Turaga mai na i bulubulu, sa sega ga ni kilai se ra sa biuta ki vei."
3 E ratou sa lako mai ki tuba o Pita kei ira na vo ni tisaipeli ka ra sa lako ki nai bulubulu.
4 E ratou sa veitau cici yani ki na i bulubulu ka sa bera tale o Pita ni ra sa liu na kena vo.
5 E dua sa vakalakala sobu ka iro yani, sa raica ga na i sulu sa sole kina o Jisu, e dina ga ni sega ni curu yani ki loma sara.
6 Sa muri Koya sara yani o Pita ka yaco ki na i bulubulu, sa raica talega na i sulu ni sa lutu tu.
7 Nai tavoi sa vesu tiko kina na uluna, sa lobi tani tiko ga mai na i sulu ka solegi kina.
8 O koya na tisaipeli ka dua, o koya a liu yani, sa curu sara ki loma ka raica ka vakabauta.
9 E se bera tiko ni kila nai Vola Tabu o ira oqo, ni sa mate o Jisu ka sa na tucake tale mai na mate.
10 Era sa dui lako tale ki nona vale na tisaipeli.
11 Sa tucake tu ga ena taudaku ni bulubulu o Meri ka tagi tiko. Ni sa tagi tiko, sa iro yani ki loma ni bulubulu.
12 Sa raica e rua na Agilosi vakaisulu vulavula, ni rau sa dabe tiko, e dua ena uluna ka dua e yavana ena vanua sa vakadavori tiko kina o Koya.
13 E rau sa tukuna yani vua na yalewa, "Na cava o sa tagi kina?" Sa tukuna sara vei rau, "Era sa kauta tani na Noqu Turaga ka'u sa sega ni kila se ra sa laki biuta ki vei?"
14 Ni sa tukuna tiko na veika oqo, sa vuki sara ka raici Jisu ni sa wavutu, ka sa sega ni kila ni sai Jisu o ya.
15 Sa tukuna vua o Jisu, "Yalewa na cava o sa tagi tiko kina, o cei o sa vakasaqara?" Sa nanuma tiko ga o Koya ni sa dua beka ga na tamata sa dau raica na were – sa tukuna sara yani, "Kemuni, kevaka o ni sa kauti Koya tani yani, mo ni tukuna mai se o ni sa biuti Koya e vei, me'u lako ka kauti Koya tani mai.
16 Sa vosa mai o Jisu, "Meri," sa vuki mai o koya ka tukuna, "Raponai" (kenai balebale "qasenivuli")
17 Sa tukuna vua o Jisu, "Kua ni tarai Au mai baleta Ni'u se bera ni lako cake vei Tamaqu, lako ki vei ira na taciqu ka tukuna vei ira. Ni Au sa lako cake vei Tamaqu, na Tamamudou talega, Na Noqu Kalou na nomudou Kalou talega.
18 Sa lako mai o Meri Makitalena ka tukuna vei ira na tisaipeli ni sa raica na Turaga, ka sa tukuna talega na veika oqo vei koya.
19 Ena siga tikoga o ya, ni sa karobo mai, ni sai matai ni siga ni macawa ni sa sogo tu na katuba ena vanua era sa soqoni kina na tisaipeli – ni ra sa rerevaki ira tiko na Jiu, sa basika mai o Jisu ka tu ena kedra maliwa ka tukuna vei ira, "Me tiko vata kei kemudou na vakacegu."
20 Ni sa tukuna oti na veika oqo, sa qai vakaraitaka vei ira na Ligana kei na Nona sarisari. Era sa marau ni ra sa raica na nodra turaga.
21 Sa tukuna tale vei ira o Jisu, "Me tiko kei kemudou na vakacegu, me vaka sa talai Au mai o Tamaqu, Au sa talai kemudou vakakina."
22 Ni sa tukuna oti na veika oqo, sa ceguvi iratou ka tukuna vei iratou, "Dou ciqoma na Yalo Tabu."
23 "Kevaka dou sa vosota na nodra i valavala ca na tamata, era na vosoti; kevaka dou sa sega ni vosota, era na sega ni vosoti."
24 O Tomasi na yacana talega o Titimo e dua vei iratou na tinikarua sa sega ni tiko vata kei ira ni lako mai o Jisu.
25 Era sa tukuna vua na vo tale ni tisaipeli "Keitou sa raica na Turaga." Sa tukuna mai o Tomasi, "Vakavo kevaka au na raica sara na ligana kei na mawe ni i vako ka tara sara na kena mawe kei na sarisarina talega, au na qai vakabauta."
26 Ni sa oti e walu na siga, era sa tiko vata tale na tisaipeli, sa tiko talega vata kei ira o Tomasi. Sa basika e loma ni vale o Jisu ni sogo tu na katuba, ka tucake tu ena kedra maliwa ka tukuna yani, "Me tiko vei kemudou na vakacegu."
27 Sa qai tukuna vei Tomasi, "Tara mai oqo ka raica na ligaqu; ka tara tale mai oqo, ka biuta sara mai e yasaqu. Mo kua ni tamata sega vakabauta, mo vakabauta ga."
28 Sa sauma o Tomasi, "Noqu turaga na noqu Kalou."
29 Sa qai tukuna vua o Jisu, "Tomasi baleta ni o sa raici Au, o sa vakabauti Au kina. Sa kalouvinaka o ira sa sega ni raica ka vakabauta ga."
30 Sa cakava vakaidina o Jisu e levu na veika mana ka veivakurabuitaki ena matadratou na Nona tisaipeli sa sega ni volai eke.
31 Sa volai ga oqo mo ni vakabauti Jisu Karisito na Luve ni Kalou. Ni vakabauta o ni sa na bula kina ena Yacana.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn